Der er stadig enkelte ledige pladser, men unge kokkeaspiranter skal til at være hurtigt ude for at få en palds på én af de attraktive Madskoler. Sidste år trak ca. 1.000 børn i forklædet og tog på Madskole i deres sommerferie. I år gentager Landbrugsraadet og 4H succesen på 60 skoler landet over. I Nordjylland er det især børnene i Thisted og omegn, der har meldt sig under kokkehuen. Disse fire hold er helt optaget, men der er ledige pladser på de øvrige skoler. Her kan du komme på kokkeskole: - Sjørring Skole, Thisted stiller med to hold i både uge 30 og 32. - Vodskov Skole stiller med et hold i uge 32. - Hune Friskole stiller også med et hold i uge 32. - Gistrup Skole stiller også med et hold i uge 32. På en Madskole lærer børnene, hvordan man laver et sundt måltid mad fra bunden. De lærer, hvor råvarerne kommer fra, og hvor forskelligt ingredienser kan smage alt efter tilberedning. På programmet står også daglig fysisk aktivitet samt en ekskursion. Sidst på ugen bliver der afholdt en fest på Madskolen for forældre og søskende, hvor deltagerne får lov til at kræse for deres familier. Madskolekoordinator Line Damsgaard fra Landbrugsraadet og 4H siger i en pressemeddelelse: - Det er dejligt, at der er så mange børn, som gerne vil holde sommerferie med indhold. En uge på Madskole skulle gerne give børnene øget viden om sund mad og mod at deltage i madlavningen derhjemme. I dag er det kun fem procent af børnefamilierne, der laver mad sammen. Landbrugsraadet og 4H startede i 2004 med seks Madskoler, og antallet er siden vokset til godt 60. Deltagelse koster 450 kr. pr. barn for en hel uge.

Referat:
For femte år i træk arrangerer 4H og Landbrugsraadet Madskoler for børn og unge i skolernes sommerferie. I Nordjylland afholdes syv Madskoler for børn mellem 8 og 12 år. Og Madskolerne er populære.